ITEL โบรกฯชี้กำไร Q2 โตดี-ลุ้น Q3 คว้างานใหม่ 2 โครงการเฉียด 2 พันลบ. แนะซื้อเป้า 6 บาท
ITEL โบรกฯชี้กำไร Q2/65 โตดี-ลุ้น Q3/65 คว้างานใหม่ 2 โครงการเฉียด 2 พันลบ. แนะซื้อเป้า 6 บาท อัพไซด์สูง 31%
ITEL โบรกฯชี้กำไร Q2/65 โตดี-ลุ้น Q3/65 คว้างานใหม่ 2 โครงการเฉียด 2 พันลบ. แนะซื้อเป้า 6 บาท อัพไซด์สูง 31%
15 มิ.ย. 2565

บล.โนมูระ พัฒนสินระบุในบทวิเคราะห์วันนี้(15 มิ.ย.2565) ว่า บริษัท อินเตอร์ลิ้งค์ เทเลคอม จำกัด (มหาชน) หรือ ITEL แนะซื้อเป้าหมาย 6 บาท เนื่องจากไม่เห็นความเสี่ยง downside ต่อประมาณการกำไรสุทธิของบริษัท ขณะที่ราคาหุ้นกลับมามี upside ราว 31%
ประกอบกับมีมุมมองบวกต่อปัจจัยพื้นฐานบริษัท หลังจาก update กับผู้บริหารโดยผู้บริหารระบุ โครงการของ กสทช. มูลค่ารวม 1,008 ล้านบาท (Course Online มูลค่า 305 ล้านบาท และ USO TOT มูลค่า 703 ล้านบาท) ผ่านขั้นตอนประชาพิจารณาใหม่แล้ว คาดว่าทั้ง 2 โครงการดังกล่าวจะประมูลช่วงไตรมาส 3/2565 มองว่าหากบริษัทชนะประมูลทั้ง 2 โครงการ จะทำให้ธุรกิจ Installation เซ็นงานได้ตามเป้าหมายปีนี้มีมูลค่ารวม 1,454 ล้านบาท และมากกว่าสมมติฐานของเราคาดมีมูลค่า 900 ล้านบาท
นอกจากนี้การเซ็นงานช่วงที่เหลือของปีส่วนใหญ่จะถูกรับรู้รายได้ในปี 2566 ทำให้คาดว่า Backlog สิ้นปี 2565 มีโอกาสสูงกว่าสมมติฐานของเรา และเป็น upside ต่อกำไรสุทธิปี 2565
ส่วนแนวโน้มไตรมาส 2/2565 ยังคาดว่ากำไรสุทธิกลับมาเติบโต เทียบช่วงเดียวกันของปีก่อน  และไตรมาสก่อนหน้า ตามทิศทางรายได้รวม มองว่าโครงการเป้าหมายของบริษัทที่มีความคืบหน้า และผลการดำเนินงานช่วงที่เหลือปีมีแนวโน้มเติบโตต่อเนื่องรายไตรมาส จะเป็นปัจจัยบวกต่อการฟื้นตัวของราคาหุ้น ประกอบกับราคาหุ้นซื้อขาย PE ปี 2565 ที่ 20.6 เท่า ต่ำกว่า PE เฉลี่ยกลุ่ม ICT non mobile ที่ 32.5 เท่า